钦定古今图书集成/明伦汇编/氏族典/第240卷 > 张仲方
## 钦定古今图书集成/明伦汇编/氏族典/第240卷 > 张仲方

按《唐书张九龄传》：“九龄曾孙仲方，生而岐秀，父友高
郢见而异之曰：‘是儿必为国器，使吾得位，将振起之’。”
贞元中，擢进士宏辞，为集贤校理。母丧免，会郢拜御
史大夫，表为御史，进累仓部员外郎。吕温劾李吉甫，
坐斥去。仲方以温党补金州刺史，入为度支郎中。吉
甫卒，太常谥恭懿，博士尉迟汾请谥敬宪，仲方挟怨
上言：“吉甫名不配行。”宪宗疾其言，贬为遂州司马，稍
进河南少尹、郑州刺史。敬宗立，为谏议大夫。太和初，
出为福建观察使。召还，进至左散骑常侍。李德裕秉
政，以太子宾客分司东都。德裕罢，复拜常侍。已，出为
华州刺史。召入，授秘书监，封曲江县伯。卒，年七十二，
赠礼部尚书，谥曰成。